АҞӘА, абҵара 18 – Sputnik. Абҵарамза иалагазар тоннак рҟынӡа амармалташь пты еизыргахьеит ҳәа радио Sputnik иазеиҭеиҳәеит ақыҭанхамҩаз аҳәынҭеилакы аусзуҩ Дмитри Хагәыш.
"Официалла амармалташь пты аизгара ишалаго атәы рылаҳәан абҵара 1 азы. Араионқәа рхадарақәа рҟны ақыҭанхамҩатә ҟәшақәа реиҳабацәа ақыҭақәа рхадацәа ҭелла адырра рырҭеит ауснагӡатә ишалаго азы", - иҳәоит аилак аусзуҩ.
Иара иазгәеиҭеит ааԥынразгьы амармалташь пты аизгара ишаҿыз. Иара иалахәын ареспублика ауааԥсыра рацәаҩны.
"Уажәгьы ауаа активла аус рҽаларгалеит. Иҟоуп 60 - 70 кьыла апты еизызго", - иҳәеит Хагәыш.
Очамчыра абҵара 8 рзы еизыргахьан 500 кьыла апты. Тҟәарчал акәзаргьы убас.
"Ҳара апты ҳадаҳкылоит, иаҳкапануеит, нас ахә ҳшәоит. Абри ашьҭахь аконтеинер иҭаҳҵоит, амашьына анаалак иақәҵаны аполигон ахь иганы иаажуеит. Зегьы ашәҟәы иҭаагалоит", - иҳәеит иара.
Иааиуа амчыбжь азы Гал араион ахь инеираны иҟоуп акомиссиа ҳәа иҳәоит Дмитри Хагәыш.
Жәабран 27 2019 шықәса рзы Аԥсны аԥыза-министр Валери Бганба амармалташь пты иаҿыгыло ауснагӡатәқәа рзы адҵа инапы аҵеиҩит.
Ауснагӡатә азы абиуџьет аҟынтәи быжь-миллион мааҭ азоужьуп.
Иара убас шәаԥхьар ҟалоит:
- Ҷыҭанаа: апты ахыԥхьаӡара еиҳа имаҷхашәа иубоит, аха уи ус акәым
-
Ҳаџьымба апты азы: ажәлар шьҭа аԥышәа роуит аҟәшәареи анырҵәареи